送林德祖致政歸吳中
作者：趙鼎臣
朝代：宋

paragraphs: 士論常苦高，出語譏古人。
至其取與間，未足了一身。
官爵細事爾，臭腐實與鄰。
奈何夸者徒，薄暮猶逡巡。
平日相語此，反覆甚諄諄。
頓輸一著先，夫子固絕倫。
乞身夜上書，妻子不暇詢。
翩然東南去，笑別平生親。
江山已在眼，邱壑俄生春。
聊須震澤水，洗此京洛塵。
蕭條西湖上，處士迹已陳。
夫子今繼之，凜然兩逸民。
疏公不足高，賀老不足珍。
他年仙骨換，坐嘆傾蓋新。
期我吳市門，復見梅子真。